ช็อปของขวัญปีใหม่ ถูกใจคนรับสบายกระเป๋าคนให้
ช่วงปลายปีผมเชื่อว่าหลายๆ ท่านกำลังวุ่นอยู่กับการเลือกหาของขวัญปีใหม่ให้กับคนที่เรารัก
21 ธ.ค. 2554

ช่วงปลายปีผมเชื่อว่าหลายๆ ท่านกำลังวุ่นอยู่กับการเลือกหาของขวัญปีใหม่ให้กับคนที่เรารัก
โดย..อาจหสญ เพ็ชรดี 
ที่เราเคารพ เพื่อจะได้แสดงความรู้สึกดีๆ ที่มีให้แก่กัน ในทางกลับกัน ก็อาจจะเป็นช่วงที่หลายๆ ท่านปวดหัวกับการหาของขวัญวันปีใหม่ และคิดไม่ตกกับการหาเงินมาใช้จ่ายซื้อของขวัญในช่วงเทศกาล ผมมีคำแนะนำที่จะช่วยให้การวางแผนซื้อของขวัญปีใหม่นี้ทำได้ไม่ยาก ถูกใจคนรับ และที่สำคัญ สบายกระเป๋าคนให้ดังนี้ครับ
ขั้นแรก ต้องทำงบประมาณรายจ่ายค่าของขวัญปีใหม่ก่อนครับ เพื่อให้ทราบถึงค่าใช้จ่ายในส่วนนี้ และจะได้ทราบระยะเวลาในการเก็บเงินสำหรับค่าใช้จ่ายล่วงหน้า เพื่อไม่ให้กระทบต่อกระแสเงินสดในช่วงเดือน ธ.ค. มากนักครับ หลังจากนั้นต้องรวบรวมรายชื่อผู้ที่ต้องการให้ของขวัญและจำนวนของขวัญทั้งหมดที่ต้องการซื้อ เพราะการซื้อสินค้าหลายๆ ชิ้นพร้อมกันจะทำให้มีอำนาจต่อรองราคากับผู้ขายได้ โดยควรจัดลำดับความสำคัญของรายชื่อด้วย หลายๆ ท่านที่ไปช็อปแบบเดินไปเจออะไรแล้วถูกใจซื้อมาไว้ก่อน แล้วค่อยมาเลือกทีหลังว่าจะให้อะไรกับใคร ไม่แนะนำครับ
นอกจากนี้ ในการซื้อของขวัญแต่ละชิ้นต้องกำหนดงบประมาณไว้ด้วยเพื่อความสะดวกในการสรรหา และเป็นการประหยัดเวลาในการเลือกซื้อของขวัญ โดยทำการกำหนดงบประมาณตามลำดับความสำคัญของรายชื่อที่ได้รวบรวมไว้ ยกตัวอย่างเช่น งบประมาณของขวัญที่ซื้อให้เพื่อนร่วมงานอยู่ที่ชิ้นละ 40-50 บาท งบประมาณของขวัญที่ซื้อให้หัวหน้างานอยู่ที่ชิ้นละ 150200 บาท เป็นต้น
การเลือกซื้อของขวัญควรคำนึงถึงบุคลิกของผู้รับเป็นสิ่งแรก จากนั้นก็เลือกหาของขวัญประเภทที่เขาจะสามารถใช้งานได้ในชีวิตประจำวัน หรือหากจะเลือกเป็นของกินของใช้ในครัวเรือนก็น่าจะถูกใจผู้รับไม่น้อย โดยเฉพาะถ้าผู้รับเป็นคนมีครอบครัวด้วยแล้ว การเลือกซื้อของขวัญที่เขาและครอบครัวใช้ร่วมกันได้ก็จะดีทีเดียว ส่วนคนที่ไม่มีครอบครัวการเลือกซื้อของใช้ที่เขาต้องใช้ทุกวัน มองเห็นทุกวันน่าจะเหมาะสมกว่า เช่น เครื่องใช้ในโต๊ะทำงาน ปากกา หรือแม้กระทั่งต้นไม้มงคลขนาดเล็ก ที่ขณะนี้ได้รับความนิยมของคนวัยทำงานอย่างมาก เทศกาลส่งความสุขนี้ปีหนึ่งมีครั้งเดียว การเลือกของที่ถูกใจคนรับจะสามารถสร้างความประทับใจได้ตลอดทั้งปี น่าจะเป็นสิ่งที่ดีที่สุดครับ
เมื่อเลือกประเภทของขวัญและงบประมาณของขวัญแต่ละชิ้นแล้ว มาถึงขั้นตอนการเลือกประเภทของขวัญให้ถูกใจคนรับ โดยปัจจัยที่ต้องคำนึงคือคุณภาพและราคาของของขวัญ ดังนั้น เราต้องหาสถานที่ช็อปที่มีสินค้าคุณภาพดีแต่ราคาไม่แพง เช่น งานแสดงสินค้าของขวัญปีใหม่ที่จัดขึ้นทุกปี โดยมักจัดในช่วงเดือน ธ.ค. หรือแหล่งตลาดสินค้าขายส่งอย่างสำเพ็ง เป็นต้น ทางเลือกในการซื้อสินค้าผ่านอินเทอร์เน็ตนับว่าเป็นอีกแหล่งซื้อสินค้าที่น่าสนใจครับ เนื่องจากมีสินค้าให้เลือกซื้อหลากหลาย และสามารถเปรียบเทียบราคาได้โดยง่าย ที่สำคัญไม่ต้องเสียค่าใช้จ่ายในการเดินทางและช่วยประหยัดเวลาด้วยครับ
ถัดมาให้คิดไว้คร่าวๆ ก่อนว่าของแต่ละชิ้นจะไปซื้อที่ใด เพื่อที่ว่าถึงเวลาไปช็อปจริงๆ จะได้ไม่สับสน และควรตรวจสอบโปรโมชันก่อนว่า ร้านค้าหรือที่ช็อปปิ้งนั้นๆ มีการจัดโปรโมชันในช่วงเวลาใด หรือมีร่วมโปรโมชันกับบัตรเครดิตของธนาคารหรือไม่ เพื่อไม่ให้พลาดโอกาสรับสิทธิประโยชน์จากส่วนลดในการซื้อสินค้า และตามปกติถ้าเราซื้อของขวัญในห้างสรรพสินค้า ทางห้างมักจะมีบริการห่อของขวัญให้ฟรี นับว่าประหยัดทั้งเงินและเวลากว่าไปจ้างเขาห่อหรือห่อของขวัญเอง ซึ่งช่วงนี้บัตรเครดิตต่างๆ ได้ทำโปรโมชันกับห้างสรรพสินค้าแทบจะทุกที่ เช่นของบัตรเครดิตกสิกรไทย ได้มอบส่วนลดทันที หรือเงินคืนกับห้างร้านต่างๆ สามารถหารายละเอียดได้ที่ www.kbankcard.com และประโยชน์ที่สำคัญของการจ่ายผ่านบัตรเครดิต คือการยืดระยะเวลาการจ่ายเงินออกจากกระเป๋าของเราออกไปอีกเกือบเดือนเลยทีเดียว โดยขึ้นอยู่กับวันตัดรอบบัญชีบัตรเครดิตของท่านครับ
สำหรับผู้ที่ต้องซื้อของขวัญปีใหม่ให้กับลูกค้าธุรกิจ รายจ่ายของขวัญปีใหม่นับว่าเป็นเงินก้อนโต ดังนั้น สิ่งสำคัญที่มองข้ามไม่ได้เลยคือ การขยายวงเงินบัตรเครดิตที่มีอยู่เพื่อพร้อมรับมือกับการใช้จ่ายในครั้งนี้
อีกทางเลือกในการส่งมอบความสุขกันคือ มอบการ์ดอวยพรแทนของขวัญที่มอบให้แก่กัน โดยอาจจะอยู่ในรูปแบบของการ์ดอวยพรใบเล็ก เพื่อเป็นการประหยัดค่าใช้จ่ายของคุณ เพียงพิมพ์รูปแห่งความสุขแปะลงในกระดาษที่เตรียมไว้ แล้วเขียนข้อความที่ส่งต่อความรู้สึกดีๆ เพียงเท่านี้การ์ดอวยพรก็เป็นของขวัญที่น่ารักได้เช่นกันครับ หรือการทำของขวัญด้วยตนเองสำหรับท่านที่มีเวลาและยังไม่รู้จะซื้ออะไรเป็นของขวัญ สามารถทำของขวัญจากมือเองได้ โดยของขวัญชิ้นนี้จะกลายเป็นของขวัญที่มีมูลค่าทางจิตใจต่อผู้รับและประหยัดค่าใช้จ่ายสำหรับผู้ให้ เช่น ตุ๊กตาถักไหมพรม ผ้าพันคอ เป็นต้น โดยสามารถหาข้อมูลการทำของขวัญทำมือได้ที่เว็บไซต์ต่างๆ ครับ
หากท่านมีการวางแผนตามลำดับข้างต้นแล้ว ผมเชื่อว่าจะช่วยให้สามารถประหยัดทั้งเวลาและค่าใช้จ่ายได้มาก อีกทั้งไม่หลงลืมที่จะส่งมอบความสุขให้กับเพื่อนทุกคน การเตรียมตัวพร้อมรับค่าใช้จ่ายเหล่านี้ จะช่วยให้เรามีความสุขกับเทศกาลแจกของขวัญต้อนรับปีใหม่ในปีนี้ได้อย่างเต็มที่ครับ